**КЫРГЫЗ РЕСПУБЛИКАСЫНЫН ЖОГОРКУ СОТУНУН**

**ПЛЕНУМУНУН ТОКТОМУ**

2019-жылдын 24-майы Бишкек шаары

№14

**Тергөө судьялары тарабынан сотко чейинки өндүрүштө соттук контроль жүргүзүү боюнча соттук практиканын кээ бир маселелери**

**жөнүндө**

Кыргыз Республикасынын Жазык-процесстик кодекси (мындан ары - Кыргыз Республикасынын ЖПКсы) сотко чейинки өндүрүштө адамдын жана жарандын укуктарын жана эркиндиктерин соттук коргоону камсыз кылуу үчүн жазык сот өндүрүшүндө соттук контролду жүргүзүүгө тергөө судьясы институтун киргизди.

Тергөө судьясы - шектүүнүн, айыпталуучунун укуктарын жана эркиндиктерин чектөөчү чараларды колдонуучу, процесстик иш- аракеттердин жана алгачкы текшерүү органынын ыйгарым укуктуу кызмат адамынын, тергөөчүнүн, тергөө бөлүмүнүн жетекчисинин, прокурордун чечимдеринин мыйзамдуулугу үчүн соттук контролду жүзөгө ашыруучу судья.

Өндүрүшү соттук чечимдин негизинде гана жүргүзүлө турган же өзгөчө учурларда тергөө судьялары тарабынан алардын мыйзамдуулугун кийин текшерүүгө жол бериле турган тергөө, атайын тергөө жана башка процесстик аракеттер жарандардын жеке менчикке, турак жайынын кол тийгистигине, жеке турмушка, кат алышуунун, телефондук сүйлөшүүлөрүнүн, почта, телеграфтык жана башка билдирүүлөрүнүн купуялыгына (Кыргыз Республикасынын Конституциясынын 12, 29, 30-беренелери) болгон конституциялык укуктарын чектөө менен байланышкан, бул Кыргыз Республикасынын ЖПКнин ченемдеринде каралган тартипти колдонууда Кыргыз Республикасынын Конституциясы жана жазык-процесстик мыйзамдары менен аталган укуктарга карата белгиленген кепилдиктерди кынтыксыз сактоого тергөө судьяларын милдеттендирет.

Сотко чейинки өндүрүштө тергөө судьялары тарабынан жазык- процесстик мыйзамдарды бир түрдүү колдонууну камсыз кылуу максатында Кыргыз Республикасынын Жогорку сотунун Пленуму Кыргыз Республикасынын Конституциясынын 96-беренесинин 2-бөлүгүн, “Кыргыз Республикасынын Жогорку соту жана жергиликтүү соттор жөнүндө” Кыргыз Республикасынын Мыйзамынын 15-беренесин жетекчиликке алып,

төмөнкүдөй түшүндүрмөлөрдү берүүнү токтом кылат:

1. Тергөө аракеттерин же атайын тергөө амалдарын жүргүзүү мүмкүнчүлүктөрү жөнүндө маселени кароого тийиштүү кызмат адамдарынын (тергөөчүнүн, алгачкы текшерүү органынын ыйгарым укуктуу кызмат адамынын) өндүрүшүндө болгон жазык иш (жоруктар жөнүндө иш) боюнча өтүнүчү себеп боло тургандыгына тергөө судьяларынын көңүлдөрү бурулсун.

Мындай өтүнүчтөрдү кароодо тергөө судьясы төмөнкүлөрдү аныкташ керек:

- өтүнүч Кыргыз Республикасынын ЖПКнин талаптарына ылайык келишин:

- өтүнүчтүн ошол сотко караштуулугун;

- өтүнүч берген тергөөчүнүн же ыйгарым укуктуу кызмат адамынын өндүрүшүндө ал жазык иши (жоруктар жөнүндө иш) тургандыгын;

- өтүнүчтө зарыл маалыматтарды камтылгандыгын (конкреттүү тергөө аракеттеринин аталышы, турак жайды кароо же тинтүү жүргүзүүчү жердин дареги ж.б.);

- өтүнүчкө аны кароо үчүн талап кылынган материалдардын тиркелгендигин (арыздын кылмыштардын жана жоруктардын Бирдиктүү реестринде катталышы (мындан ары - КЖБР), ишти өз өндүрүшүнө кабыл алуу жөнүндө, тергөө мөөнөтүн узартуу жөнүндө, иш боюнча өндүрүштү кайра жандандыруу жөнүндө тапшырмалар, тергөө аракеттерин жүргүзүү үчүн негиздер бар экендигин далилдеген материалдар ж.б.).

Өтүнүчтү козгоо жөнүндө токтомдо тергөө аракеттерин, атайын тергөө амалдарын жүргүзүү үчүн зарылчылыгынын себептери жана негиздери баяндалат.

Токтомдун корутунду бөлүгүндө кайсы тергөө аракеттерин жүргүзүү үчүн уруксат зарыл экендиги, ал кайсы жерде жүргүзүлүшү керек экендиги, сотко чейинки өндүрүш органдары ушул тергөө аракеттеринин натыйжасында кандай далилдөө мүнөзүндөгү маалыматтарды алууга ниет кылгандыгы так көрсөтүлүүгө тийиш.

2. Тергөө тобу тарабынан сотко чейинки өндүрүштү жүргүзүүдө тергөө судьясынын алдында тийиштүү өтүнүчтү козгоо укугу тергөө тобунун жетекчисине гана берилген. Бирок, мындай өтүнүчтү кароодо тергөө тобунун мүчөсү (тергөөчү) катышууга укуктуу.

3. Кыргыз Республикасынын ЖПКнин 476-беренесинде көрсөтүлгөн адамдарга карата жазык иштери (жоруктар жөнүндө иштер) боюнча өндүрүштүн өзгөчө тартиби колдонулат жана соттук чечимдин негизинде гана жүргүзүлө турган тергөө аракеттерин жүргүзүүгө уруксат Кыргыз Республикасынын ЖПКнин 56-главасынын талаптарын эске алуу менен

берилиши мүмкүн.

4. Эгерде келип түшкөн өтүнүч жазык-процесстик мыйзамдын талаптарына ылайык келбесе, ал аны кароого тоскоолдук кылса, анда тергөө судьясы өз каты менен өтүнүчтү аны жөнөткөн адамга кайра кайтарат. Мындай учурларда жазык-процесстик мыйзам менен тергөө аракеттерин жүргүзүүгө карата белгиленген мөөнөт өтүнүч сотко кайра келип түшкөн убактан баштап эсептелет.

5. Кыргыз Республикасынын ЖПКнин 260-беренесинин 1-бөлүгүнө ылайык, өтүнүч тергөө аракеттери жүргүзүлө турган жер боюнча же аны жүргүзүү жөнүндө өтүнүч келтирген орган жайгашкан жер боюнча берилиши мүмкүн. Эгерде өтүнүч сотко караштуулук тартибин бузуу менен берилсе, анда тергөө судьясы ошол негиздемеге таянуу менен андай өтүнүчтү кароого кабыл алуудан баш тартуу жөнүндө токтом чыгарат. Токтом даттанууга жатпайт.

6. Тергөө судьясы сотко келип түшкөн өтүнүч боюнча тергөөчүгө (алгачкы текшерүү органынын ыйгарым укуктуу кызмат адамына) жана прокурорго өз убагында билдирүүгө багытталган зарыл чараларды көрөт.

Өтүнүч карала турган кыска мөөнөттү эске алуу менен билдирүү үчүн телефонограмма, СМС-билдирүү (ошону менен интернет мессенджерлерди), факсимилдик жана башка байланыш каражаттарын пайдалануу сунушталынат.

7. Тергөө, атайын тергөө амалдарын жүргүзүү конкреттүү жазык иштери (жоруктар жөнүндө иштер) боюнча сотко чейинки өндүрүш органдары тарабынан маалыматтар кылмыштардын жана жоруктардын Бирдиктүү реестрине киргизилген учурдан баштап жана мыйзам менен белгиленген мөөнөткө ылайык тергелген учурдан тартып (Кыргыз Республикасынын ЖПКнин 155-беренеси) жана иш боюнча болжолдонгон тергөө, атайын тергөө амалдарын жүргүзүүнүн алкагында белгилүү натыйжа бере тургандыгы жөнүндө далилдер, иш боюнча сот өндүрүшүнүн кызыкчылыгында конституциялык укуктарды чектөө зарылчылыгын көрсөткөн маалыматтар болгондо гана мүмкүн болот.

Ошону менен бирге, атайын тергөө амалдары кээ бир категориядагы (оор, өзгөчө оор жана өзгөчө учурда анча оор эмес) кылмыштарга таандык жазык иштери боюнча гана жүргүзүлөөрүн жана жазык сот өндүрүшүндө далилдөөгө жаткан шарттарды билүү үчүн тергөө аракеттери менен муну аныктоо мүмкүн болбогон фактылар жөнүндө маалымат алуу зарыл учурларда гана жүргүзүлөөрүн эске алуу зарыл (Кыргыз Республикасынын ЖПКнин 212-беренеси).

8. Тергөө судьясы тергөө аракеттерин (атайын тергөө амалдарын) жүргүзүү жөнүндө өтүнүчтү өтүнүч келип түшкөн учурдан тартып,24 сааттан

кечиктирбестен прокурордун, тергөөчүнүн, алгачкы текшерүү органынын ыйгарым укуктуу кызмат адамынын катышуусу менен карап баштоого милдеттүү.

Кошумча материалдарды талап кылуу зарылчылыгы болгон учурда өтүнүчтү белгиленгенден ашыкча, бирок 72 сааттан ашпаган мөөнөттө кароого жол берилет (Кыргыз Республикасынын ЖПКнин 260-беренеси).

9. Тергөө судьялары тергөө аракеттерин жүргүзүү жөнүндө өтүнүч жабык сот отурумунда каралышы мүмкүндүгүн эске алууга тийиш.

10. Соттук отурумдун башында тергөө судьясы кайсы өтүнүч карала тургандыгын жарыялап, келген адамдарга алардын укуктарын жана милдеттерин, ошондой эле четтетүү жана өтүнүч билдирүү укуктарын түшүндүрүш керек. Андан кийин өтүнүч келтирген адам аны негиздеп берет, соттук отурумга келген башка адамдар да угулат, андан кийин тергөө судьясы токтом чыгаруу үчүн өзүнчө бөлмөгө чыгат (Кыргыз Республикасынын ЖПКнин 36-главасы).

Тергөө судьясы тарабынан кабыл алынган токтом соттук отурумда жарыяланууга жатат.

Четтетүүнү чечүү боюнча тергөө судьясынын чечими Кыргыз Республикасынын ЖПКнин 70-беренесинин 6-бөлүгүнө ылайык даттанууга жатат.

11. Бир нече тергөө аракеттерин жүргүзүү жөнүндө өтүнүчтөр тергөөчү (алгачкы текшерүү органынын ыйгарым укуктуу адамы) тарабынан ар бир тергөө аракети боюнча өзүнчө түзүлөт жана тергөө судьясы тарабынан ар бир конкреттүү учур боюнча соттук актысы чыгаруу менен чечилет.

12. Тергөө аракеттерин жүргүзүү жөнүндө өтүнүчтү чечүү менен тергөө судьясы ар бир учурда өтүнүч келтирүү тартибине коюлган Кыргыз Республикасынын ЖПКнин талаптарынын сакталышын текшерүү менен бирге, өтүнүч көрсөтүлгөн тергөө аракеттерин жүргүзүү үчүн негиз болгон иш жүзүндөгү жагдайлардын (мисалы, турак жайга тинтүү жүргүзүү жөнүндө өтүнүчтү кароодо жазык ишинин материалдарында ошол турак жайда куралдар, жабдуулар же кылмыш жасоонун башка каражаттары, жазык иши үчүн мааниге ээ болгон буюмдар, документтер же баалуулуктар болушу мүмкүн экендигинин жетиштүү маалыматтар) болушун текшерүүгө милдеттүү.

13. Тергөө аракеттерин жүргүзүү жөнүндө өтүнүчтү кароонун жыйынтыгы боюнча тергөө судьясы тергөө аракеттерин жүргүзүүгө уруксат берүү же жүйөлөрүн көрсөтүү менен андан баш тартуу жөнүндө

Тергөө судьясынын токтомунун корутунду бөлүгү кандай тергөө аракеттерин жүргүзүүгө уруксат берилгендигин, кайсы жерде, кандай далилдерди алуу максатында жүргүзүлгөндүгүн, аны жүргүзүү мөөнөттөрүн камтууга тийиш.

Тергөө аракеттерин жүргүзүүгө уруксат берүү жөнүндө тергөө судьясынын токтому токтоосуз аткарылууга жатат.

14. Менчиктеги же анда башка укуктагы турак жайды, ошондой эле башка объектилерди ал жерде жашаган адамдардын макулдугу жок кароо, тинтүү жана (же) жүргүзүү жөнүндө өтүнүчтү чечүүдө тергөө судьялары Кыргыз Республикасынын ЖПКнин 5-беренесинин 11 жана 16-пунктарынын маанисине таянуу керек.

15. Имарат бөлмөсүндө же башка жерде, же болбосо адамда кылмыш куралы, предмета, документтер жана жазык иши үчүн мааниси болушу мүмкүн болгон баалуулуктар бар деп эсептөөгө жетиштүү маалыматтын болушу тинтүүнү жүргүзүү үчүн негиз болуп саналат.

Иш үчүн мааниси бар аныкталган предметтерди жана документтерди алып коюу зарыл болсо, эгерде алар кимде жана кайсы жерде экендиги так белгилүү болгондо алып коюу жүргүзүлөт (Кыргыз Республикасынын ЖПКнин 31-беренесинин l-бөлүгүнүн 5-пункту, 205-беренеси).

16. Кыргыз Республикасынын Конституциясынын 30-беренесинде каралган адамдын жана жарандын конституциялык укуктарын чектөө менен байланышпагандыктан, жеке тинтүү жүргүзүүгө тергөө судьясынын токтому талап кылынбайт.

17. Байланыш мекемелериндеги почта-телеграф жөнөтүүлөрүнө, бандеролдордо, посылкаларда же башка почта-телеграф жөнөтүүлөрүндө, же болбосо телеграммаларда же радиограммаларда жазык иши үчүн маанилүү болгон маалыматтар бар деп шектенүүлөрдүн жетиштүү негиздери болгондо аларга камак салынат, аларды кароо жана өзгөчө учурларда алып коюу жүргүзүлөт.

18. Банктардагы же башка насыя уюмдарындагы салымдар жана эсептер жөнүндө маалыматты камтыган буюмдарды жана документтерди алып коюу тергөө судьясынын токтомунун негизинде гана жүргүзүлөт.

19. Абонент менен абоненттик түзүлүштүн ортосундагы байланыштуу жөнүндө маалыматты алууга абонент менен абоненттик түзүлүштүн ортосундагы (колдонуу жабыдыктарынын) байланыштын күнү, убактысы, узактыгы, абоненттердин номерлери, абонентти ачыкка чыгарган башка маалыматтар, ошондой эле алып-берүүчү базалык станциялардын саны жана жайгашкан жери жөнүндө маалыматтар кирээрине тергөө судьяларынын көңүлдөрү бурулсун.

Абоненттерди ачыкка чыгаруучу башка маалыматтарга, абоненттик жабдыктын IMEl-коду же базалык станцияга карата телефон аппаратынын жайгашкан жери жөнүндө маалымат, номер катталган адамдын анкеталык маалыматтары кирет.

20. Анча оор эмес кылмыштарды табуу, болтурбоо жана ачыктоо үчүн Кыргыз Республикасынын ЖПКнин 213-беренесинин 3, 10, 11-пункттарында каралган атайын тергөө аракеттери жүргүзүлүшү мүмкүн (Кыргыз Республикасынын ЖПКнин 212-беренесинин 5-бөлүгү).

Тергөө судьясынын атайын тергөө аракеттеринин жүргүзүү жөнүндөгү токтомунда ал аракеттерди жүргүзүү мөөнөттөрү көрсөтүлүүсү зарыл, алар күндөр менен саналат.

21. Кылмыштуу чөйрөгө киргизүү жана (же) жазык ишин окшоштуруп тууроо (Кыргыз Республикасынын ЖПКнин 230-беренеси), контролдонуучу жөнөтүү (Кыргыз Республикасынын ЖПКнин 231-беренеси), контролдук сатып алуу (Кыргыз Республикасынын ЖПКнин 232-беренеси) сыяктуу атайын тергөө аракеттерин жүргүзүү үчүн соттук чечим талап кылынбай тургандыгына тергөө судьяларынын көңүлдөрү бурулсун, анткени аларды жүргүзүү жарандардын конституциялык укуктарын чектөө менен байланыштуу эмес.

22. Тергөө жана атайын тергөө аракеттерин жүргүзүү жөнүндө тергөө судьясынын токтому даттанууга жатпайт.

23. Соттук акты жок кечиктирүүгө болбой турган тергөө аракеттерин (атайын тергөө амалдарын) жүргүзүү Кыргыз Республдикасынын ЖПКда каралган учурларда гана сотто мыйзамдуулугу жана негиздүүлүгү текшерилүүгө жатат, тактап айтканда тинтүү, алып коюу, мажбурлап кароо, менчикте же башка укукта турган турак жайга жана башка объектилерге кирүү (Кыргыз Республикасынын ЖПКнин 165,205,228-беренелери).

Кыргыз Республикасынын ЖПКнин талаптарына ылайык, тергөөчүнүн (алгачкы текшерүү органынын ыйгарым укуктуу кызмат адамынын) тергөө аракеттерин жүргүзүү жөнүндө чечиминин мыйзамдуулугу, ошондой эле аны жүргүзүүдө алардын ушул кодекстин ченемдерин сакташы соттук текшерүүгө жатат. Тергөө судьясы аны кечиктирбестен жүргүзүү зарылчылыгы жөнүндө ырастаган жагдайлар болгондугуна, андай чечим кабыл алуунун тартиби, ошондой эле жазык-процесстик мыйзамдын талаптарына ылайык тергөө аракеттерин жүргүзүү тартиби сакталгандыгына ынануусу керек. Тергөө аракеттерин жүргүзүүнү кийинкиге калтырып коюууга болбой турган өзгөчө учурларга мисалы, кылмышты (жорукту) болтурбай коюу же бөгөт коюу боюнча чараларды жүзөгө ашыруу зарыл болгон кырдаалдар, тергөө аракеттерин жүргүзүүнү кечиктирүү шектүүнүн

жашырынып кетиши; кылмыштын буюмдарын же куралдарын жок кылуу же жашырып коюунун реалдуу коркунучу пайда болушу; тергөө аракеттери жүргүзүлүп жаткан жайда же башка жерде турган иш үчүн мааниге ээ болгон буюмдарды же документтерди өзүнө бекитип алышынын жетиштүү негиздер.

24. Тергөө судьясынын токтомун албастан жүргүзүлгөн тергөө жана атайын тергөө аракеттеринин мыйзамдуулугу же мыйзамсыздыгы жөнүндө тергөө судьясынын токтому даттанууга жатпайт (Кыргыз Республикасынын ЖГЖнин 261-беренеси).

25. Тергөө судьясы сотко чейинки өндүрүштүн жүрүшүндө каза болгон адамдын жакын туугандарынын, жубайынын макулдугу болбогондо, эксгумация жүргүзүү жөнүндө чечим кабыл алууга ыйгарым укуктуу. Эксгумация жүргүзүү жөнүндө өтүнүчкө тергөөчү эксгумация жүргүзүү жөнүндө каза болгон адамдын жакын туугандарын, жубайын билдирүүнү тиркеши керек (Кыргыз Республикасынын ЖПКнин 31-беренеси).

Жакын туугандардын аныктамасы Кыргыз Республикасынын ЖПКнин 5-беренесинин 2-пунктунда каралган.

26. Экспертиза дайындоо жөнүндө процесстин катышуучусунун өтүнүчүн канааттандыруудан тергөөчү (алгачкы текшерүү органынын ыйгарым укуктуу кызмат адамы) баш тарткан учурда ага арыз берген адам тергөө судьяга тийиштүү өтүнүч менен кайрылууга укуктуу (Кыргыз Республикасынын ЖПКнин 172,175-беренелери). Өтүнүчкө экспертиза дайындоо, анын ичинде кайталап, комиссиялык же комплекстүү дайындоо жөнүндө өтүнүчтү канааттандыруудан тергөөчүнүн (алгачкы текшерүү органынын ыйгарым укуктуу кызмат адамынын) баш тартуу жөнүндөгү токтомдун көчүрмөсү тиркелүүгө тийиш. Ушундай өтүнүч менен жактоочу тараптан процесстин катышуучулары гана эмес, ошондой эле жабырлануучу. жеке айыптоочу жана алардын өкүлдөрү да кайрылууга укуктуу.

Экспертиза дайындоо жөнүндө өтүнүч тергөө судьясы тарабынан прокурордун, тергөөчүнүн, алгачкы текшерүү органынын ыйгарым укуктуу кызмат адамынын жана өтүнүч берген адамдын катышуусу менен жабык соттук отурумда каралат. Соттук отурумдун орду жана убактысы жөнүндө сот тарабынан өз убагында кабар берилген процесстин катышуучулары келбеген учурда, ал жактын катышуусу тергөө судьясы тарабынан милдеттүү деп таанылган учурдан тышкары, өтүнүчтү кароого тоскоолдук кылбайт.

Тергөө судьясынын өтүнүчтү канааттандыруудан баш тартуу жөнүндө токтому ал чыгарылган күндөн баштап 5 сутканын ичинде апелляциялык тартипте даттанылышы мүмкүн.

27. Материалдык залалдын жана (же) моралдын зыяндын, башка мүлктүк өндүрүп алуулардын ордун толтуруу же мүлктү мүмкүн болуучу

конфискациялоо жагында өкүмдү аткарууну камсыз кылуу үчүн мүлккө камак салуу жөнүндө өтүнүч кылынган учурда тергөө судьялары камак коюлуп жаткан мүлктүн наркы кылмыш менен келтирилген залалга шайкеш болууга тийиш экендигин эске алышы керек. Ушуга байланыштуу судья мүлктүн наркка туура келген бөлүгүнө камак салуу жөнүндө өтүнүчтү канааттандыруу жөнүндө чечим кабыл алууга укуктуу.

Мүлктү мүмкүн болуучу конфискациялоо жагында өкүмдү аткарууну камсыз кылуу үчүн мүлккө камак салуу жөнүндө өтүнүчтү кароо менен тергөө судьясы камак салуу үчүн чынында эле мыйзамдуу негиздер бар экендигин, мүлк шектүүнүн менчигинде тургандыгын жана башкаларды текшерүүгө милдеттүү.

Кыргыз Республикасынын ЖПКнин 123-беренесинде каралган тартипте жана шарттарда материалдык чыгымдын жана (же) моралдын зыяндын ордун толтурууну камсыз кылуу максатында мүлккө камак салуу жөнүндө тергөө судьясына өтүнүч кылууга жабырлануучу укуктуу. Мүлккө камак салуу жөнүндө өтүнүчкө анын негиздүүлүгүн ырастаган иштин материалдарынын күбөлөндүрүлгөн көчүрмөлөрү тиркелет.

Шектүү болуп саналбаган жана мыйзам боюнча алардын аракеттери үчүн материалдык жоопкерчилик тарткан адамдардын мүлктөрүнө камак салууда өтүнүчтү канааттандыруу жөнүндө токтомдун корутунду бөлүгүндө тергөө судьясы камак салынган мүлккө ээлик кылууга, пайдаланууга, тескөөгө байланышкан чектөөлөрдү белгилөөгө укуктуу (соода-сатык, ижара, тартуулоо, күрөөгө коюу жана башка келишимдер) (Кыргыз Республикасынын ЖПКнин 123-беренеси).

Мүлккө камак салуу менчик ээсине же мүлктүн ээсине аны тескөөгө жана зарыл учурларда аны пайдаланууга тыюу салуудан, ошондой эле мүлктү алып коюудан жана сактоого өткөрүп берүүдөн турат.

28. Сотко чейинки өндүрүш органынын кызмат адамынын аракетине (аракетсиздигине), чечимдерине даттануулар кылмышка чогуу катышуу боюнча кээ бир шектүүлөргө карата жазык куугунтуктоосун кыскартуу жөнүндө токтомдордон тышкары жазык иши тийиштүү соттун өндүрүшүнө алынган убактытка чейин гана берилиши мүмкүндүгүн эске алуу керек.

Даттанууну жазыктык сот өндүрүшүнүн ар кандай катышуучусу же жүргүзүлүп жаткан процесстик аракеттер жана кабыл алынган процесстик чечимдер менен кызыкчылыктары козголгон башка жактар, ошондой эле арыз ээсинин кызыкчылыгында аракеттенген жактоочу, мыйзамдуу өкүлү же өкүлү укуктуу. Жеке жактар, ошондой эле юридикалык жактын өкүлү арыз ээси боло алат (Кыргыз Республикасынын ЖПКнин 132, 262-беренеси).

Даттануу тийиштүү эмес жактан келип түшкөндө, эгерде даттануу аны берүү мөөнөтүн өткөрүү менен берилгенде бул сотто даттануу кароого

жатпай тургандыгына жана даттануу мурда ушундай эле негиздер боюнча каралган учурларда тергөө судьясы себептерин көрсөтүү менен ал боюнча өндүрүштү токтотот жана жүйөлөштүрүлгөн токтом чыгарат.

Алгачкы тергөө органынын, тергөөчүнүн, тергөө бөлүмүнүн жетекчисинин, прокурордун жана соттун аракеттерине (аракетсиздиктерине) даттануу ал аракеттердин натыйжалары менен таанышкан учурдан тартып, 15 сутканын ичинде берилиши мүмкүн (Кыргыз Республикасынын ЖПКнин 129-беренеси).

29. Жазык-процесстик кодекси тергөөчүлөргө, алгачкы текшерүү органынын ыйгарым укуктуу кызмат адамына тергөө судьясынын токтомуна карата даттануу укугун бербей тургандыгын тергөө судьялары эске алуу керек.

30. Тергөө судьясы Кыргыз Республикасынын ЖПКне ылайык, ишти маңызы боюнча чечүүдө соттук кароонун предмети болушу мүмкүн болгон маселелерди алдын ала чечпөөгө, иштеги далилдерге баа берүүгө, шектүүнүн күнөөсүнүн далилденгендиги же далилденбегендиги жөнүндө жыйынтык чыгарууга, чогулган далилдердин жол берилгендиги же жол берилбегенди жөнүндө маселени талкуулоого, тергөөгө жана тергөө иш-аракеттерин жүргүзүүгө жиберүү жөнүндө көрсөтмөлөрдү бербөөгө, сотко чейинки өндүрүштү жүзөгө ашыруучу жана көзөмөлгө алуучу прокурордун ордуна иш-аракеттерди жасабоого жана чечимдерди кабыл албоого тийиш. Ошону менен бирге, Кыргыз Республикасынын ЖПКнин 132-беренесинин 2- бөлүгүнө ылайык, тергөө судьясы токтомдордун, ошого тете прокурордун, тергөөчүнүн, тергөө органынын ыйгарым укуктуу кызмат адамынын башка чечимдеринин жана аракеттеринин (аракетсиздиктеринин) мыйзамдуулугун жана негиздүүлүгүн текшерет.

31. Кыргыз Республикасынын ЖПКнин 5-беренесинин 55-пунктуна ылайык тергөө судьясы тарабынан чыгарылуучу чечим, аны менен чараларды кабыл алууну талап кылган иш боюнча мыйзам бузуу фактыларын аныктоого прокурордун көңүлүн бурууга укуктуу. Жеке аныктама боюнча бир айлык мөөнөттөн кечиктирбестен прокурор тийиштүү чараларды кабыл алууга жана анын жыйынтыктары жөнүндө тергөө судьясына билдирүүгө тийиш.

32. Эгерде сотко чейинки өндүрүш аяктап жана тергөө судьясынын токтомуна апелляциялык даттануу (сунуш) келип түшкөн иш маңызы боюнча кароо үчүн сотко жиберилсе, анда апелляциялык инстанциядагы сот даттануу (сунуш) боюнча өндүрүштү токтотот, ал жөнүндө арыз ээсине билдирилет, ошону менен бирге арыз ээсине тергөө аракеттерин жүргүзүүдө мыйзамдын талаптарынын бузулгандыгы жөнүндө анын жүйөөлөрү жазык иши боюнча соттук териштирүүнүн жүрүшүндө текшерилиши мүмкүн экендиги

түшүндүрүлөт.

33. Тергөө судьясынын токтомуна даттануулар (сунуштар) боюнча чыгарылган апелляциялык соттун чечими кассациялык тартипте даттанууга жатпайт.

**Кыргыз Республикасынын**

**Жогорку сотунун Төрайымы Г.У.Калиева**

**Пленумдун катчысы,**

**Кыргыз Республикасынын**

**Жогорку сотунун судьясы Ч.И.Садырова**